FOTO'S: Blou Bul Tian trou met sy Melissa | SARIE
Vir die blondekop-losskakel van die Blou Bulle Tian Schoeman was sy troudag onvergeetlik en emosioneel.
Hy en Melissa du Toit, 'n vryskut-grimeerkunstenaar, het op 19 Desember verlede jaar trou aan mekaar gesweer. Die paartjie is by Oakfield Farm net buite Johannesburg getroud.
Tian vertel hoe mooi sy bruid vir hom was. "Melissa was die mooiste bruid en ek is so dankbaar ons is saam. Toe ek haar daardie dag die eerste keer gesien het waar ek op haar gewag het, toe sy in die paadjie aangeloop kom, was dit vir my 'n onbeskryflike gevoel. Ek was werklik bly en opgewonde, maar om die een of ander rede het trane my oorval. Ek kon net nie ophou dink oor hoe gelukkig ek is dat ek en Melissa ons lewe saam begin nie."
FOTO Ulandi Sanders Photography
Maar wat het Melissa van haar bruidegom gedink? "My hart het oorstroom van geluk toe ek instap en hom sien. My hart wou bars van trots, want ek het geweet dit is my man wat die Here vir my gestuur het."
Die twee ken mekaar reeds drie jaar, waarvan hulle elf maande en twee weke verloof was.
Hoewel hulle nie 'n spesifieke tema gehad nie, was die troue 'n elegante geleentheid met 'n vintage-gevoel. Die dekor was in subtiele pastelkleure, wit en grys.
Melissa se rok is gemaak deur die Spaanse trourok-ontwerper Pronovias van De La Vida Bridal Couture in Barcelona.
Haar pragtige ruiker van koningproteas, rose en krismisrose is deur Erna Swart van Magnifique Floral Art.
Die 122 gaste het 'n trio van Banting-geregte vir voorgereg geniet, waarop hoenderborsies met feta-en-spek, bobotie en stadig geroosterde skaapboud gevolg het. Nagereg was sjokolademousse, crème brûlée en vrugte.
Die troukoek van nege lae het bestaan uit verskillende kaassoorte, waaronder brie, cheddar en camembert. Dis bedien met 'n verskeidenheid konfyte, vrugte en beskuitjies.
Mias van Wyk en Frik Schoeman het die egpaar gehelp om hul groot dag te koördineer en te sorg dat alles seepglad verloop.